
סדר-היום:		תקנות שויון זכויות לאנשים עם מוגבלות (עדיפות במקומות חניה
			במקום העבודה), התשס"א-2001.

תקנות שויון זכויות לאנשים עם מוגבלות (עדיפות במקומות חניה
במקום העבודה), התשס"א-2001



היו"ר ד' טל:

	אני פותח את ישיבת ועדת העבודה, הרווחה והבריאות של הכנסת, כאשר על סדר יומנו תקנות שויון זכויות לאנשים עם מוגבלות (עדיפות במקומות חניה במקום העבודה). אני מבין, שהגעתם להסכמות, ויש איזה שהן השגות. האם כל התקנות אושרו וזה בסדר? האין לאף אחד מאיתנו השגות לגבי התקנות?

דובר:

	יש שני עניינים שנותרו.

היו"ר ד' טל:

	נדון בהם ונאשר אותם. יש את נפשי לאשר זאת ולגמור עם זה היום. זה יותר מדי מתמסמס אצלנו, ויש לגמור את הדבר הזה. כל יום שזה נתקע זה מתארך בעוד שבוע ועוד שבוע, ואנו עתידים לצאת בעוד חודש לפגרה מאד ארוכה. הייתי רוצה לסיים זאת היום. אם אנשים יעזרו לי, נעשה זאת היום.

	גבירתי היועצת המשפטית, האם אנו עומדים בתקנה 3?

ג'' וסרמן:

	בתקנה 3 מדובר על מצב בו למעביד אין עובדים עם מוגבלות העובדים אצלו. בתקנה מוצע, שבכל זאת הוא יצטרך להקצות לפחות מקום חניה אחד לצורך אנשים עם מוגבלות הנדרשים למקום העבודה: מבקרים וכו'. השאלה, שהעליתי לפני הדיון הקודם, היא כיצד זה מתיישב עם תקנה 2, שכן מה שהוחלט לגבי תקנה 2 לגבי מעביד שיש אצלו אנשים עם מוגבלות הוא שהוא צריך להשאיר לפחות 5% ולא פחות ממקום חניה אחד בזמן עבודתו. בתקנה 3 אנו אומרים, שהוא צריך להשאיר לפחות מקום חניה אחד בעצם בלי הגבלת זמן.

היו"ר ד' טל:

	חזקיה ישראל, עד כמה זה יכביד על המעסיקים?

ח' ישראל:

	אנו בכלל חושבים, שכל הסעיף הזה מיותר. יש מעסיקים שמקבלים קהל, ואם יש נכים - יש להקצות מקום וזה סביר, אך יש מעסיקים שלא מקבלים קהל ובאים עובדים ועובדים. אם יש תקנות - בסדר צריך להקצות חניה. לדעתי, הסעיף הזה הוא לא ממין העניין פה.

ש' סומך:

	צריך לדייק. בתקנה 2 כתוב שמספר מקומות החניה לא יפחת מ-5%, ובתקנה 3 אומרים שאם אין עובדים עם מוגבלות שיכולים למלא את אותם 5% אז שאר המקומות יוקצו לאנשים עם מוגבלות. כלומר, למעשה, מספר המקומות שהוקצו הוא עד 5% ממקומות החניה. אני אומר זאת, כדי שיובן על מה הדיון כאן.

ג'' וסרמן:

	כלומר, גם אם יש לו אנשים עם מוגבלות אך הם לא מגיעים לכדי 5% מכלל העובדים, את יתרת מקומות החניה גם הוא צריך להשאיר.

ש' סומך:

	כן.

ג'' וסרמן:

	לא מדובר רק על מצב שאין למעביד מסויים אנשים עם מוגבלות.

היו"ר ד' טל:

	נניח, שהוא מעסיק שני אנשים נכים, ויש לו חמישה מקומות חניה.

ג'' וסרמן:

	לפי ה-5%, זה חמישה מקומות. יש שלושה מקומות נותרים.

היו"ר ד' טל:

	מה אתה רוצה שהוא יעשה עם שלושת המקומות הנותרים?

דובר:

	ישארו ריקים.

היו"ר ד' טל:

	אם חזקיה ישראל יחנה שם, האם יגידו לו שיוציא את המכונית? אם יבוא אורח נכה או משהו כזה, יוציאו את חזקיה ישראל ויכניסו אותו.

ג'' וסרמן:

	לא. זה צריך להיות פנוי למבקר.

היו"ר ד' טל:

	רבותי, אני מבקש, ואמרתי זאת לנציגי הנכים בדיונים הקודמים: לא צריך לעמוד כאן על כל קוצו של יוד. צריכים לצאת עם הדבר הזה. עם הזמן נראה איך זה עובד בשטח. אם צריך לתקן בהמשך, נתקן בהמשך. אם תעמדו על קוצו של יוד - יהיה בסדר, ויהיו פה דיונים אקדמיים שיימשכו החודש ובעוד ארבעה חודשים נחזור לכאן ובעוד חצי שנה לאחר מכן, ואז תתפזר הכנסת ולא יהיה חוק ולא יהיה שום דבר. אתם תשאו על אחריותכם את זה שהדבר הזה לא תוקן ואת מה שטעון תיקון לא תיקנו. אני מבקש, שתתייחסו לזה בפרופורציות המתאימות. הטוב ביותר הוא להקצות לכולם את המקומות הכי טובים, הכי קרובים למשרד, שמתאימים לתקני הרכבים, לכל הרכבים. אבל, אנו צריכים לחיות בפרופורציה. הכל צריך בפרופורציה המתאימה.

ת' ליבוביץ:

	מתי יקרה מצב בו מעביד מקצה 5% וזה יותר מאשר--

היו"ר ד' טל:

	--ממה שהוא צריך.

ת' ליבוביץ:

	--מספר העובדים. זה רק כשהוא מקצה כמות מאד גדולה של מקומות חניה, כלומר על 21 מקומות. בכל מקרה, אלה מעבידים מאד גדולים. לכן, זה לא מטיל פה איזה שהוא נטל על מעביד של 5-10 עובדים.

ח' ישראל:

	למה את אומרת זאת? זה חל החל מ-6 עובדים. יש מעסיקים שאין להם חצר, ועליהם לשכור. לפי הדעה הזו, צריכים לשכור יותר. האם זה נראה לכם סביר?

היו"ר ד' טל:

	טוב. רבותי, סעיף 2 מוסכם על כולם - נכון?

ג'' וסרמן:

	כן.

היו"ר ד' טל:

	סעיף 3 מוסכם על דעתי למחוק אותו לגמרי אחרי שאתה תאמר את הדברים.

ש' חיימוביץ:

	רציתי להצביע על העובדה, שאנו במאה ה-21 ולמקום עבודה מגיעים אנשים ממקומות עבודה אחרים לצורך כזה או אחר, לפעמים זה יכול להיות אדם עם מוגבלות. לכן, יש את הצורך הזה לשמור מקום אחד חניה לנכים.

היו"ר ד' טל:

	איך אתה חושב? ננסה לצייר זאת. אני בעל מפעל שמזמינך אלי למפעל. האם אתה חושב שלא אדאג לך למקום חניה, כשאני יודע שאתה נכה שמגיע אלי? אינך מדבר על אדם שמגיע מדי יום. לגבי מדי יום, יש לנו את זה כבר בחוק עצמו. אנו מדברים על אורחים הבאים פעם בכמה זמן. האם אני, כמארח, לא אדאג לך למקום חניה?

ש' חיימוביץ:

	אינני רוצה להזדקק בכלל לצורך שאבקש להטריח אותך לדאוג לי וכו'.

היו"ר ד' טל:

	עם כל הכבוד, הורדתי את סעיף 3 מסדר-היום.

ש' סומך:

	נראה, שצריך להתאים את תקנה 2. כתוב כאן "מספר מקומות החניה שיוקצו לעובדים עם מוגבלות בניידות לא יפחת מ-5% ממקומות החניה וכו'"--

ג'' וסרמן:

	--ולא פחות ממקום אחד.

ש' סומך:

	האם יש משמעות עכשיו להוראה הזו, אם מוחקים את תקנה 3? אני גם שואל את ארגון הנכים.

ג'' וסרמן:

	למה לא?

היו"ר ד' טל:

	תשאל את היועצת המשפטית.

ג'' וסרמן:

	כתוב, שזה לא יפחת מ-5%.

ש' סומך:

	מה היא המשמעות? המשמעות היתה, רק כאשר יש את תקנה 3.

ג'' וסרמן:

	נכון. שי סומך אומר, שבעצם אם נשארנו במצב שעליו להקצות רק לעובדיו עם המוגבלות אין צורך במינימום הקצאה. כלומר, אם אין לו אנשים עם מוגבלות, הוא כבר לא צריך להקצות לפחות 5% ולא פחות ממקום אחד.

היו"ר ד' טל:

	שי סומך צודק. צריך לנסח זאת כך.

ג'' וסרמן:

	נכון. צריך למחוק את ה"לא פחות מ-5% ולא פחות ממקום אחד".

ת' ליבוביץ:

	איפה נובע מסעיף 2 שיש להקצות גם אם אין לך עובד עם מוגבלות?

ג'' וסרמן:

	זה רק לעובדים שמוגבלים בניידות, ולא פחות מ-5%.

היו"ר ד' טל:

	זה לא נובע.

ת' ליבוביץ:

	זה לא נובע.

היו"ר ד' טל:

	זה לא נובע - מה שאת אומרת כרגע.

ת' ליבוביץ:

	נכון.

היו"ר ד' טל:

	זה רק אומר, שאם יש למעביד עובדים נכים, הוא צריך להקצות להם מקומות חניה. לא נובא מזה שהוא צריך להקצות לאנשים אחרים.

ת' ליבוביץ:

	נכון. אם כך, למה מתעוררת כל הבעיה כאן?

ג'' וסרמן:

	שי סומך, אם יש לו, נניח, מתוך 12 עובדים 10 עובדים עם מוגבלות, האם עליו להקצות לכולם?

דובר:

	לכל אחד.

ג'' וסרמן:

	לכל אחד מהם.

ת' ליבוביץ:

	וזאת, אם הוא היקצה לשלושה עובדים אחרים.

ג'' וסרמן:

	כן. אם לפחות הוא היקצה לשלושה מקומות לאלה שהם עובדים, עליו להקצות לכולם.

ת' ליבוביץ:

	אז, אינני יודעת מה הבעיה פה.

היו"ר ד' טל:

	האם את שואלת מה הבעיה בסעיף 3?

ג'' וסרמן:

	מה זה "לא פחות מ-5%"? מה קורה אם אין לו אנשים עם מוגבלות?

ת' ליבוביץ:

	אז, אני שואלת: אם אין לו עובד עם מוגבלות, לכאורה בסעיף 2 הוא לא צריך להקצות.

ג'' וסרמן:

	הוא כן צריך להקצות - לפחות מקום אחד, כלומר לפחות 5% ולא פחות ממקום אחד.

ת' ליבוביץ:

	כתוב: "מספר מקומות החניה שיוקצו לעובדים עם מוגבלות בניידות", כלומר זה רק מי שיש לו עובד.

היו"ר ד' טל:

	אבל, למטה כתוב: "לא פחות ממקום אחד".

ת' ליבוביץ:

	זה רק אם יש עובד עם מוגבלות. אם הוא היקצה 21 מקומות לעובדים בכלל ויש לו עובד אחד עם מוגבלות, עליולהקצות לפחות 5% שזה יותר ממקום אחד. הוא חייב להקצות לעובדים עם מוגבלות, אך לא פחות מ-5%.

ג'' וסרמן:

	בואי ונלך הפוך. יש לו הרבה עובדים עם מוגבלות - הוא צריך להקצות לכל העובדים, כי כתוב "יקצה לכל עובד". בשורה השלישית בתקנה 2 נאמר, שהוא "יקצה לכל עובד עם מוגבלות בניידות המועסק במקום העבודה, מקום חניה נגיש לשימושו הבלעדי". אמרנו, שמספר המקומות שיוקצה לא יפחת מ-5%. אבל, אם אנו משאירים רק את הרישא, והוא מקצה לכל עובד עם מוגבלות, זה הרבה יותר רחב.

ש' חיימוביץ:

	אבל, לא צריך להשאיר את ה-5%. ממילא נותנים לכל אחד שצריך.

ש' אברמי:

	נכון. אפשר למחוק זאת מפה.

ת' ליבוביץ:

	אבל, יש מקרה בו יש לו נניח עובד אחד עם מוגבלות, אך 5% מכלל המקומות זה יותר מעובד אחד. ואז, יכול להיות שהוא יקצה שני מקומות. אני אומרת, שזה מקרה של מעסיק גדול מאד, כי יש להקצות 21 מקומות כדי שתחול עליו חובה להקצות זאת.

ג'' וסרמן:

	אין חובה מעבר לעובדים.

ת' ליבוביץ:

	בואו ונעמיד את הדברים ונראה על מה אנו מדברים פה. על מה מדבר סעיף 3?

היו"ר ד' טל:

	קודם כל, נעשה סדר. אנו אומרים כך, שאנו רוצים לתקן גם את תקנה 2, מפני שיש שכל במה ששי סומך העיר. אנו אומרים, שלכל עובד שהוא נכה המעביד צריך להקצות--

ג'' וסרמן:

	אם הוא היקצה לפחות שלושה מקומות.

היו"ר ד' טל:

	--עם התנאים המקדמיים האלה. לכל עובד שהוא נכה צריך להקצות מקום חניה. האם עד כאן זה בסדר?

ת' ליבוביץ:

	כן.

היו"ר ד' טל:

	אני חושב, שלפי זה גם אפשר למחוק את ה-5%, מפני שממילא אם כל עובד מקבל זה לא משנה וזה יכול להיות גם יותר. זה יכול להיות גם יותר מ-5%, ובמקרים קיצוניים שיש איזה שהוא מפעל שמעסיק הרבה מאד נכים יצטרכו לתת יותר. האם עד כאן זה בסדר לכולם? תרצה ליבוביץ, עכשיו, מה את אומרת?

ת' ליבוביץ:

	אני הולכת צעד אחורה, ואומרת שאינני מבינה מה הבעיה ומה החשש הגדול.

היו"ר ד' טל:

	האם את שואלת לגבי תקנה 3 או לגבי תקנה 2?

ת' ליבוביץ:

	עם תקנות 2 ו-3 כמו שזה נשאר. בסך-הכל, תקנות 2 ו-3 אומרות שכאשר הקציתי שלושה עובדים ויש לי עובד אחד עם מוגבלות, יהיו מקרים כאשר הקציתי הרבה מאד מקומות חניה בכלל שאקצה לא רק לעובד עם מוגבלות אלא יהיה לי עוד אחד אקסטרה להקצות והוא ישאר פתוח. עשיתי חישוב שזה מ-21 מקומות והלאה, ואם יש עובד אחד עם מוגבלות 5% זה כבר יותר ממקום אחד. זה יחייב אותי להקצות שני מקומות. זה כל מה שהסעיפים האלה אומרים.

ג'' וסרמן:

	זה אומר, שמעבר לעובד עם מוגבלות אקצה עוד מקום אחד למבקרים עם מוגבלות.

ת' ליבוביץ:

	נכון.

ח' ישראל:

	אם יהיה עוד אחד, אקצה לו חניה. מה את רוצה?

ת' ליבוביץ:

	נכון, אך זה אומר שזה רק אם הקציתי 21 מקומות חניה, כלומר זהו מעסיק גדול מאד.

ש' חיימוביץ:

	אם במגדל משרדים באמצע תל-אביב לא מקצים מקומות לאורחים נכים שבאים לקבל שירות במשרדים השונים שיש שם, וזו כמות ענקית, לא עשינו כלום.

ש' סומך:

	זה לפי תקנות התכנון והבניה - לא?

ש' חיימוביץ:

	לא במגדל משרדים, אלא אם כן אלה רשויות ציבוריות.

היו"ר ד' טל:

	נחזור לסעיף. אם כך, תרצה ליבוביץ, מה את רוצה להציע?

ת' ליבוביץ:

	אני רוצה להשאיר זאת.

היו"ר ד' טל:

	האם את רוצה להשאיר "לא יפחת מ-5%"?

ת' ליבוביץ:

	כן, וגם להשאיר את תקנה 3. כל מה שזה אומר הוא שאם הקציתי הרבה מאד מקומות חניה- - -

ג'' וסרמן:

	אם יש לך 6 עובדים והקצית 3 מקומות לסמנכ"לים, לפי תקנה 3 גם אם יש לו 3 מקומות חניה הוא יצטרך- - -

ת' ליבוביץ:

	האם הוא יצטרך להקצות גם אם אין עובד עם מוגבלות? - לא. תקנה 3 מדברת על מספר מקומות החניה שהיה עלי להקצות לפי תקנה 2. לפי תקנה 2, לא הייתי צריך להקצות.

ג'' וסרמן:

	זה לא נכון.

ש' סומך:

	אם, נניח, יש מעביד שמקצה מאה מקומות חניה ויש לו עובד אחד עם מוגבלות, האם הוא ישכור עוד מקומות בשביל מבקרים?

ח' ישראל:

	זה לא סביר.

ת' ליבוביץ:

	אלה מאה מקומות חניה.

ש' אברמי:

	כך זה בכנסת.

ש' סומך:

	לפי תקנות התכנון והבניה, יש חובה להקצות מספר מסויים.

ת' ליבוביץ:

	זה בשטח פרטי.

ג'' וסרמן:

	תקנה 3 מתייחסת גם למצב שיש לא הרבה מאד מקומות חניה ולא הרבה מאד עובדים. אם למעביד יש רק ששה עובדים והיקצה שלושה מקומות חניה, האם לדעתךְ תקנה 3 לא תחול?

ת' ליבוביץ:

	לא. זה רק אם הוא היה חייב להקצות לעובד עם מוגבלות לפי תקנה 2.

ג'' וסרמן:

	הוא חייב. יש לו ששה עובדים, והוא היקצה שלושה מקומות חניה.

ת' ליבוביץ:

	לא. זה רק אם יש לו עובד עם מוגבלות. האם אני מבינה נכון?

ג'' וסרמן:

	לא. זה לא נכון.

ח' ישראל:

	יש הסכמה, שצריך להקצות לכל אדם עם מוגבלות או נכה חניה, וזה בסדר. אני חושב, שאתם עושים כבר OVERRULING בזה.

ת' ליבוביץ:

	אני מבינה, שתקנה 3 אומרת שבמקרה שהייתי חייבת להקצות לעובד עם מוגבלות לפי תקנה 2 וה-5% זה יותר.

ג'' וסרמן:

	בואי ונקרא את תקנה 3: "היה מספר מקומות החניה שעל מעביד להקצות לפי תקנה 2 גדול ממספר עובדיו המוגבלים בניידות, ייועדו מקומות החניה העודפים" למי שיש לו תג וכו'.

ת' ליבוביץ:

	מתי מעביד חייב להקצות מקומות חניה לעובדים?

ג'' וסרמן:

	אם יש לו ששה עובדים לפחות והוא היקצה לפחות שלושה מקומות חניה לשלושה עובדים, וזאת גם אם אין לו עובדים עם מוגבלות.

ת' ליבוביץ:

	לא. כתוב, שיקצה לכל עובד עם מוגבלות.

ג'' וסרמן:

	כתוב: ובלבד שלא יפחת מ-5%. בכל מקרה, הוא צריך לעשות זאת.

ת' ליבוביץ:

	אינני מבינה זאת כך.

ג'' וסרמן:

	אולי צריך להבהיר בתקנה 3.

ת' ליבוביץ:

	זה מובן מהתקנות.

ח' ישראל:

	למה להבחין? אין צורך בזה. אם יש לי חמישה סמנכ"לים והקציתי להם ויש לי ארבעה אנשים נכים שעלי להקצות להם, אקצה לנכים וגם למנכ"לים. אינני מבין מה הבעיה. כמעסיק, עלי לתת לכל נכה מקום חניה. זה בסדר, והסכמנו.

היו"ר ד' טל:

	אם אני אומר "לא יפחת מ-5%", האם זה מיותר או שצריך להשאיר זאת?

ג'' וסרמן:

	תרצה ליבוביץ, את אומרת שצריך להשאיר זאת גם למקרה שאין עובדים עם מוגבלות.

ת' ליבוביץ:

	זה לא כל כך מטיל חובה. אבל, אולי זה עניין טכני שאנו צריכים לשבת לגביו.

ג'' וסרמן:

	לא. זה עניין מהותי מאד.

ת' ליבוביץ:

	זה מהותי, אך מבחינת הבנת התקנות, איך שאני מבינה תקנות 2 ו-3 לא מטילות חובה להקצות מקום חובה כשאין עובד עם מוגבלות.

ג'' וסרמן:

	האם כשאין בכלל עובדים עם מוגבלות, אין לו חובה?

ת' ליבוביץ:

	אני שואלת את שי סומך האם אני מבינה נכון.

ש' סומך:

	אפשר לפרש, אך זה קצת לא הגיוני. אם יש מינימום של 5% שנקבע, אז מה זה משנה?

היו"ר ד' טל:

	אבל, אתה מציע למחוק את ה-5%.

ג'' וסרמן:

	שי סומך אומר: אם צריך להשאיר מקומות לאנשים שהם לא עובדים, אז מה לי אם יש אצל אותו מעביד עובד עם מוגבלות ומה לי אם אין אצל אותו מעביד עובד עם מוגבלות? אם צריך להשאיר לאורחים, צריך בכל מקרה. זה לא משנה אם יש לו עובד עם מוגבלות או אין לו עובד עם מוגבלות.

ר' ישעיהו:

	אני יכול לעזור. נדרשת פה החלטת מפקד או החלטת יושב-ראש. יש פה ניגוד אינטרסים.

היו"ר ד' טל:

	לא. האינטרס של כולנו הוא לעזור לנכים, ורק הדרך שונה.

ר' ישעיהו:

	יש פה איזה שהוא שיקול של שני דברים סותרים: להבטיח חניה בכל מקרה בכמות מסויימת לעובדים ו/או לאורחים, וזהו ובלי להתחכם. אבל, השני אומר: "האם אשמור  מקומות חניה נכים ואשלם שכירות בשבילם, כדי שפעם אחת יבוא אלי מישהו?". זה צודק וזה צודק. לי נראה, שאתה צריך להכריע.

היו"ר ד' טל:

	עד כמה שאני מבין, יש פרשנות אחרת לדברים אפילו בין שלושה משפטנים.

ר' ישעיהו:

	לא. יש פה בעיה כלכלית: האם לשמר מקומות חניה?

היו"ר ד' טל:

	בעיה כלכלית אני יכול לפתור בקלות. הכי קל לי לפתור בעיה כלכלית. אני יודע שאחד ועוד אחד זה שלושה, ואין לי בעיה עם זה.

ר' ישעיהו:

	הבעיה היא כלכלית.

ת' ליבוביץ:

	אני מסכימה עם העמדה של שי סומך, שצריך בכל מקרה, גם אם אין לו עובד עם מוגבלות, להשאיר מקום אחד.

ג'' וסרמן:

	את אומרת, שבעצם נוסח תקנה 2 לא מספיק. אבל, זה לא.

ש' שטראוס:

	אולי זו פשרה באמצע.

היו"ר ד' טל:

	האם אתם רוצים לשנות קצת את הנוסח, כדי שהוא ייראה קצת אחרת?

ת' ליבוביץ:

	אשמח מאד.

היו"ר ד' טל:

	אם כך, אנו משאירים את תקנה 2.

ש' סומך:

	האם גם את תקנה 3?

היו"ר ד' טל:

	אני רוצה לבטל את תקנה 3.

ג'' וסרמן:

	צריך לעשות התאמה.

היו"ר ד' טל:

	צריך לסדר את תקנה 2 בהתאם לזה, היות ואני מבטל את תקנה 3. ברצוני להשאיר זאת למשפטנים--

ג'' וסרמן:

	לא.

היו"ר ד' טל:

	--עם פרשנות ברורה שאני אומר כך: אני רוצה, שמפעל שיש בו נכים יקצה לכל נכה שיש לו, ולא משנה לי כמה עובדים יש שם, ואם יש שם עשרים נכים אז לעשרים נכים יהיו מקומות חניה.

ג'' וסרמן:

	לכל עובד עם מוגבלות.

היו"ר ד' טל:

	זה מדוייק יותר: לכל עובד עם מוגבלות.

ש' חיימוביץ:

	שיש לו תג.

ג'' וסרמן:
	
	זה ברור. זה בתנאים של התקנות.

היו"ר ד' טל:

	מקום שאין בו עובדים או מקום שבעצם לפי תקנה 2 סברנו שצריך להשאיר עוד מקומות חניה לנכים, לאורחים ולכל מיני דברים מהסוג הזה, אני רוצה להקל כאן על המעסיקים.

ת' ליבוביץ:

	יש לי רעיון. אפשר לקבוע, שמעסיק, שמעסיק מעל למספר מסויים של עובדים, חייב בהקצאה בכל מקרה.

ג'' וסרמן:

	לא שישה אלא שוב להעלות את הרף?

ח' ישראל:

	בשביל מה יש צורך? אינני מבין.

ג'' וסרמן:

	אם אין עובדים עם מוגבלות, האם לא חובה להקצות למבקרים?

ח' ישראל:

	האם אנו מענישים מעסיקים שיש להם הרבה עובדים? מה שאתם עושים בשיטה הזו הוא שאתם יוצרים תמריץ שלילי.

ש' חיימוביץ:

	לא הייתי כותב 5% אלא מחפש דרך.

היו"ר ד' טל:

	אם אנו מורידים את תקנה 3, האם הכל בסדר? האם זה לא מתנגש זה עם זה?

ג'' וסרמן:

	אני חושבת שכן, כי פה החובה יותר גדולה מ-5%.

היו"ר ד' טל:

	נחזור לרגע לשורה החמישית בתקנה 2. אני רוצה למחוק מהמלה "מספר" עד הסוף. ואז, אין לנו מספר מקומות חניה. אנו אמרנו שאנו מחייבים כל מעביד, לאחר שהיקצה שלושה או יותר מהמקומות לעובדיו, לכל עובד עם מוגבלות הוא צריך להקצות לו מקום חניה. אנו מוחקים מהמלים "מספר מקומות החניה שיוקצו לעובדים עם מוגבלות בניידות לא יפחת מ-5%". כלומר, אם לפעמים יוצא 5% רק שלושה מקומות חניה ואנו כאן אומרים ברישא שהוא יקצה לכל עובד עם מוגבלות מקום חניה, אנו בעצם מרחיבים זאת להרבה יותר. אנו לא מצמצמים זאת. וזאת, לכל עובד.

ת' ליבוביץ:

	זה ברור. זה היה בכל מקרה. זה - שהוא חייב להקצות לכל עובד - היה גם לפני שמחקתם.

היו"ר ד' טל:

	בכל אופן, בתקנה 2(א) אנו מוחקים מהמלה "מספר" עד הסוף.

	המשפטנים יענו לי על השאלה: אם אני מוחק את תקנה 3, האם יש עדיין סתירה בין זה לבין תקנה 2?

ת' ליבוביץ:

	מחקנו הסדר שבכל אופן גילם את מה שמר חיימוביץ דיבר עליו. בכל זאת, יש קשרי עסקים במקומות אחרים ובעלי מקצוע וכו'.

היו"ר ד' טל:

	הבנתי.

	עתה, תקנה 4 בה נאמר: "מעביד ינקוט אמצעים סבירים כדי להבטיח שימושם הבלעדי של אנשים עם מוגגבלות בניידות במקומות החניה שהם זכאים להם לפי תקנות אלה, לרבות על-ידי סימון או שילוט מתאים בהם".

ת' ליבוביץ:

	אני לא מבינה. האם הוחלט על המחיקה הזו?

היו"ר ד' טל:

	כן. אני החלטתי, שאנו מוחקים זאת.

ש' חיימוביץ:

	מה עם תקנה 2(ג)? יש את מכתבנו מהנציבות ששלחנו לכבודו.

היו"ר ד' טל:

	בתקנה 2(ג) נאמר: "לעניין תקנה זו, 'מקום חניה נגיש' מקום חניה שמיקומו מאפשר לעובד עםמוגבלות בניידות להגיע באופן סביר" - או שכתבנו משהו אחר - "ממנו  למקום למקום העבודה ובחזרה אליו, בהתחשב במוגבלותו".

ש' אברמי:

	מכתבך הגיע הבוקר.

ש' חיימוביץ:

	אם כך, אני מבקש להתייחס לזה.

היו"ר ד' טל:

	הסבר לנו. תשתדלו להבא שזה יגיע קצת יותר מוקדם.

ח' ישראל:

	לגבי מה אתה מתייחס?

היו"ר ד' טל:

	לתקנה 2(ג).

ש' חיימוביץ:

	במכתבי נאמר: "1. התקנות אינן כוללות מיפרט חניית נכים נכים. עמימות זו היא פגם יסודי לאור מטרת התקנות. יש לקבוע במסגרת התקנות כי מימדי החניות יהיו על-פי הגדרת חניית נכים בתקנות התכנון והבניה בקשה להיתר, תנאי ואגרות (התש"ל-1971) חלק ח': התקנת סידורים מיוחדים לנכים בבניין ציבורי ובהתאם לתקן הישראלי 1918 - נגישות הסביבה הבנויה".

ח' ישראל:

	אנו כבר קיימנו על זה דיון בישיבה הקודמת.

ש' חיימוביץ:

	יש פה את עמדת נציבות השויון לאנשים עם מוגבלות. אנו עומדים על כך, שלא יתכן שדבר כזה יהיה.

ח' ישראל:

	זו עמדה אחת. אנו דנו בזה.

ש' חיימוביץ:

	זה בניגוד לחוק הראשי.

א' סלומה:

	דוגמא - אם נכה בא עם רכב קטן, יש חניה סטנדרטית. אם הוא בא עם רכב מסוג ואן, הוא צריך יותר מקום.

ח' ישראל:

	היושב-ראש, האם אני יכול לענות לו?

היו"ר ד' טל:

	תענה לי. מה ההבדל בין רכב קטן לרכב גדול? מה יקרה אם לגבי כל מקומות החניה ניקח את המכסימום, הרכב הכי גדול, שיכול להיות? למה זה יגרום?

ח' ישראל:

	לפי הגישה שהוא רוצה עכשיו להוביל, אם יש נכה אחד עם רכב מסוג ואן ושני נכים עם רכב רגיל שעלי להקצות להם וכו',  עלי להקצות כאילו לכולם יש רכב מסוג ואן.

ש' חיימוביץ:

	לא זה מה שאני מבקש.

ח' ישראל:

	זו המשמעות.

היו"ר ד' טל:

	זה מוביל לשם.

ח' ישראל:

	אם יש לי עובד שבא עם רכב מסוג ואן, עלי להקצות לו מקום כדי שיוכל להגיע עם רכבו. אבל, הוא חותר למשהו אחר לגמרי.

היו"ר ד' טל:

	תתייחס למה שזה עשוי להגיע. למה שלא נאמר שכל מקומות החניה שאנו מקצים יהיו לאפשרות הרחבה ביותר?

ש' חיימוביץ:

	זה גוזל מקום.

היו"ר ד' טל:

	הבנתי. אני יודע.

ח' ישראל:

	היושב-ראש ניסח זאת.

היו"ר ד' טל:

	יכול מאד להיות, שיש לך אדם עם מוגבלות בעבודה שהיום יש לו רכב קטן יחסית, נניח "שברולט" קטנה. לימים הוא רוצה לקנות ואן. האם תמנע זאת ממנו? לא, אינך יכול למנוע זאת ממנו.

ח' ישראל:

	לא. אני גם אתן לו מקום חניה.

היו"ר ד' טל:

	אתה תצטרך לתת לו מקום חניה.

ח' ישראל:

	אמת.

היו"ר ד' טל:

	למה שלא נחליט בינינו שלגבי כל מקומות חניה שאנו מדברים עליהם מלכתחילה ניקח את מקום החניה הכי רחב והכי גדול שיכול להיות לרכב הכי גדול?

ח' ישראל:

	לא כולם מחליפים לרכב מסוג ואן. כאשר יש לי עובד עם ואן, אקצה לו מקום לואן. כאשר אחד מעובדי החליף לרכב מסוג ואן, הוא יגיד לי ואקצה לו. כאשר יש לי שלושה עובדים, כששניים עם רכב רגיל ולשלישי משהו אחר, אקצה כפי שהיושב-ראש אמר בישיבה הראשונה: "באופן סביר וכו'". היושב-ראש הגדיר פה איזה שהוא נוסח, שזה צריך להיות כדי להגיע באורח סביר וכו'. עכשיו, יש פה חזרה עוד פעם אחורנית לנושא הזה. אני חוזר ואומר, שכמעסיקים אנו צריכים להקצות. אבל, לפי מה שמוצע פה, אני אקצה הרבה יותר מקומות חניה בפועל כאשר אין בהם צורך. עלי להקצות לכל חניה לנכה, כדי שהוא יוכל להגיע.

היו"ר ד' טל:

	חזקיה ישראל, נניח שסימנת מקום חניה לואן.

ח' ישראל:

	רחב.

היו"ר ד' טל:

	כמה רחב?

ח' ישראל:

	אינני מכיר את המידות.

היו"ר ד' טל:

	אם כך, למה אתה אומר שהוא רחב?

ח' ישראל:

	האם אתה מסכים איתי, שכנראה רכב מסוג ואן לא נכנס לכל חניה סטנדרטית?

היו"ר ד' טל:

	ודאי שרכב מסוג ואן לא יכנס לחניה של רכב מסוג מיני-מיינור, אבל רכב מסוג מיני-מיינור יכנס לחניית רכב מסוג ואן.

ח' ישראל:

	אמרתי "סטנדרטי", ולא "מינימלי". אם אצטרך להקצות, נניח, חמישה מקומות, הרי שאם אעשה את המכפלות של חמישה מקומות כפול רוחב רכב מסוג ואן מול חמישה מקומות כפול רוחב סטנדרטי, המשמעות היא עוד מקומות חניה.

היו"ר ד' טל:

	כמה עוד?

ח' ישראל:

	הוא אומר שיש תקן. בדקנו, ואין תקן. אמרו עכשיו, שרוצים לעשות תקן.

היו"ר ד' טל:

	האם יש או אין תקן?

ש' חיימוביץ:

	קודם כל, תקנות התכנון והבניה קובעות שבחניה ניצבת רוחב חניית נכים היא שלושה מטרים. זה קיים. זו תקנה.

היו"ר ד' טל:

	האם זה בחוק תכנון ובניה?

ש' חיימוביץ:

	כן. אי אפשר להתעלם מזה.

היו"ר ד' טל:

	האם זה מתאים לרכב מסוג ואן?

ש' חיימוביץ:

	לא. במקרה של רכב מסוג ואן, יצטרכו לפנות לתקן שעומד אוטוטו לצאת.

היו"ר ד' טל:

	בוא ונהיה צמודים למה שיש כרגע, ולא למה שעומד לצאת.

ש' חיימוביץ:

	אנו לא מבקשים את הגדול ביותר. אנו אומרים, שצריך להיצמד לפי התקן ולהגדרות לא מפה אלא שקיימות לצורך העניין.

היו"ר ד' טל:

	לגבי חוק תכנון ובניה, האם יש לכם בעיה עם התקנות שם?
 
ג'' וסרמן:

	אבל, אתה אומר שעדיין אין תקן.

ש' חיימוביץ:

	אבל יש בתקנות תכנון ובניה.

היו"ר ד' טל:

	מר חיימוביץ אומר גם עכשיו, שעתידים לעשות זאת. הוא אומר, שחוק התכנון והבניה יש תקנות שאומרות שלושה מטרים.

ח' ישראל:

	אם יש תקנות, נכבד את החוק. אינני יכול להתנגד לתקנות שישנן. הוא מדבר על תקן. הוא רוצה לשנות את התקן.

היו"ר ד' טל:

	כשישנו, יבואו לכאן חזרה לוועדה כאן. האם זה יהיה מקובל עליכם? לפי התקנות לחוק תכנון ובניה, זה בסדר?

ח' ישראל:

	אינני מכיר אותן. אני לא יכול להגיד בסדר או לא.

ש' חיימוביץ:

	מדובר על סידורים מיוחדים לנכים בבניין ציבורי.

דובר:

	מה זו חניה רגילה?

א' חוג'ה:

	אני מציע, שנכניס שתי מלים, ואז סגרנו עניין, בתקנה 2(ג): "מקום חניה שמיקומו מאפשר לעובד עם מוגבלות", ולומר  שזה לפי סוג המכונית או לפי סוגי המכוניות הנוגעות לגבי נכים.
	
ש' חיימוביץ:

	לא צריך להשאיר לפרשנות. בשביל מה יש תקנות?

א' חוג'ה:

	חזקיה ישראל צודק במה שהוא אומר. אם לאדם יש רכב מסוג ואן, אני מוכן לתת לו מקום. אם אין לו רכב מסוג ואן, למה שאתן לו מקום של ואן? הויכוח הוא איזה סוג מכונית יש לו, כי באמת רוחב רכב מסוג ואן הרבה יותר רחב.

היו"ר ד' טל:

	האם מישהו פה יכול לתת לי תשובה מה ההבדל בין מה שכתוב היום בתקנות שזה שלושה מטרים, כך אתה אומר, לבין זה שיש רכבים אחרים שצריך בשבילם שטח הרבה יותר קטן?

ש' חיימוביץ:

	אני מוכן לנתח ולהסביר.

היו"ר ד' טל:

	אבל, אתה מסבך אותנו. האם אתה יכול להבהיר זאת לנו בצורה פשוטה?

ש' חיימוביץ:

	כן. לאדם עם מוגבלות עם תו נכה יש בעיה לצאת מהרכב ולהכנס אליו, וזאת לחלק ולא לכולם, ראשית - עם כסא גלגלים, ושנית - אפשרות עם קביים,  פרוטזה, רגל ישרה שאיננו יכול לכופף. לשם כך, הוא חייב לפתוח דלת עד הסוף, להתארגן ולצאת. ברגע שמישהו נצמד אליו יותר מדי, אין לו מקום להיערך ולעשות את הפעולה הזו. לכן, חשוב מאד שהרוחב המינימלי יהיה כזה, וכרגע בתקנות כתוב לפחות שלושה מטרים, ועל זה אי אפשר להתפשר. לעומת זאת, ברכב מסוג ואן יורדים בדרך כלל מהצד, אם זה שימוש פרטי, וצריך מקום למעלון וגם מקום לצאת ממנו. הנכון לגבי רכב מסוג ואן הוא לא לתת חניה ניצבת כלל, אלא לתת חניה אורכית, ואז על המדרכה ישירות יורדים, וזה לא שטח נוסף בכלל אלא מספיק רוחב הואן פלוס המקום אליו יורדים.

א' חוג'ה:

	אפשר לומר: מותאם למכונית.

ש' חיימוביץ:

	לא פחות ממה שכתוב בתקנות.

ר' ישעיהו:

	אני ממשרד התחבורה. ההנחיות למקומות חניה מדברות על כך שרוחב רכב רגיל לחלוטין נע בסביבות 2.40 מטרים. כמו שהוא הסביר נכון, לרכב נכים זה שלושה או שלושה מטרים פלוס. אם אין אפשרות לתת לרכב מסוג ואן חניה אורכית בצמוד לאבן שפה ונאלצים לתת לרוחב, זה מגיע לשלושה מטרים פלוס פלוס על מנת לאפשר לו לצאת עם העגלה, המיתקן וכל מה שמסביב. לכן, יש פער משמעותי בין מקום חניה לרכב פרטי רגיל לבין מקום חניה אחר כשמדובר על ואן מצוי או על ואן כזה.

היו"ר ד' טל:

	הבנתי, שבחוק תכנון ובניה התקנות מדברות על מקום חניה שרוחבו לא פחות משלושה מטרים.

ר' ישעיהו:

	לא.

היו"ר ד' טל:

	זה מה שהוא אומר לי כאן. אם אתם אומרים דברים לא נכונים ולא בדוקים, אני סומך עליכם במה שאתם אומרים.

ש' חיימוביץ:

	אני בתפקיד של ממונה נגישות ארצי, ואני מדבר בתור אדריכל. אני גם יושב בוועדת התקינה. אני יושב בוועדות השונות בקשר לחוק שויון, השלמת פרק הנגישות, ואני מכיר את הכללים על בוריים. אינני מבין מה הבעיה.

ג'' וסרמן:

	האם אתה רוצה להפנות לתוספת השניה לתקנות התכנון והבניה - בקשה להיתר?

ש' חיימוביץ:

	כן. אבל, לא לציין את מספר הסעיף--

ג'' וסרמן:

	האם זה בסעיף 822?

ש' חיימוביץ:

	--כי זה יכול להשתנות.

ג'' וסרמן:

	אם יהיו כמה סעיפים, צריך לדעת לְמה מפנים. יש לי הצעה.

א' חוג'ה:

	למה לא תקבלו את המלים "מותאם לסוג המכונית"?

ש' חיימוביץ:

	כי אז נשאיר את השיקול למעביד.

א' חוג'ה:

	למה לא? יהיה כתוב בתקנה "מותאם לסוג".

ש' חיימוביץ:

	הִשאירו ל"דן" את שיקול הדעת מה זה נקרא "אוטובוס נגיש", ותראה מה קרה.

ח' ישראל:

	למה? אם אני בא עם רכב מסוג ואן, אגיד למעסיק "יש לי ואן", והוא יתן מקום לואן.

ש' חיימוביץ:

	איך תדע את המידות? לפי מה?

ח' ישראל:

	לפי התקן. אנו לא נושכי נשך. אנו מעסיקים, ואני מייצג מעסיקים. יכול להיות שבשוליים יש דבר כזה. תחושתי היא, שבעודף הבקשות אתם תגרמו לכך, לצערי, שמעסיקים לא ירצו לקבל נכים, וזה דבר לא טוב. אני בעד עידוד מעסיקים לקלוט נכים. אתם, בעודף הדרישות, יוצרים מצב שתתנו תמריץ שלילי גם לא מוצהר כדי שלא יקלטו. יש מעסיקים שאין להם מקום חניה בחצר שלהם, ומעסיק כזה יצטרך לשכור כזה דבר. האם הוא ישכור דבר שהוא לא צריך? אם זה מותאם לרכב שלו, ישכור מה שצריך. אינני חושב שיש פה בעיה.

ש' חיימוביץ:

	מה יותר טבעי מאשר להפנות בחקיקה לתקנות הקיימות?

ח' ישראל:

	אני לא יודע לגבי טבעי.

ש' סומך:

	יש כאן אולי הצעת פשרה. יש באמת בעיה עם הצדדים השלישיים, כלומר כשאדם שוכר מקום חניה אצל צד שלישי, בעצם זה לא כל כך תלוי בו. אולי אפשר לומר "בהתחשב ככל הניתן" בתקן הישראלי או משהו כזה.

היו"ר ד' טל:

	למה לא לקבל את מה שאמר חזקיה ישראל? אני מחייב את המעביד לתת מקום חניה לאותו עובד: אם לעובד יש רכב קטן - הוא חייב לתת מקום לאוטו קטן, אם יש לו רכב גדול - יהיה לו מקום גדול, ואם יהיה לו אוטובוס - יתן לו מקום לאוטובוס, וזאת לתפארת המליצה. ממה אתם חוששים? האם אתם מהפרשנות שהם יתנו לדבר הזה?

ש' חיימוביץ:

	כן. הם יתנו חניה, ויגידו: "פתרנו את הבעיה".

היו"ר ד' טל:

	יש שתי אפשרויות: אם הוא לא רוצה להעסיקך - הוא לא יקבל אותך לעבודה בגלל הבעיה שאתה יוצר לו. אם הוא באמת רוצה להעסיקך - אני מניח שהוא לא יתעסק איתך בקטנות האלה וירצה לתת לך מקום חניה סביר.

א' חוג'ה:

	אני ממשרד העבודה והרווחה. גם אנו בנושאים של שכר מינימום מופחת ותקנות שכר מינימום מופחת נכנסים לנקודות היפותטיות מאד או קורות בקצה. זה בסדר לחשוב על נקודות שקורות בקצה. אבל, אני עדיין חושב שההצעה של חזקיה ישראל,--

דובר:

	האם אתה מדבר על "מותאם לצרכיו"?

א' חוג'ה:

	--"מותאם לצרכיו", היא סבירה. נניח ,שיהיו 2-3 מעסיקים שלא יעמדו בזה. הרי את התקנות האלה אפשר לשנות.

היו"ר ד' טל:

	אפשר לומר: "לעניין תקנה זו, 'מקום חניה נגיש" מקום חניה שמותאם לצרכיו של עובד עם מוגבלות בניידות".

ת' ליבוביץ:

	יש לומר: "שמאפשר". אנו צריכים גם את הדרך.

ג'' וסרמן:

	כלומר: "מקום חניה" - מה שיושב-הראש אמר - "שמותאם לצרכיו של העובד--

היו"ר ד' טל:

	--"עם מוגבלות בניידות".

ג'' וסרמן:

	--ושמיקומו מאפשר להגיע באופן סביר".

ש' אברמי:

	האם זה "סביר" או "עצמאי ובטיחותי"?

ש' חיימוביץ:

	אני מקבל זאת.

היו"ר ד' טל:

	עשינו זאת "עצמאי".

ש' אברמי:

	"עצמאי ובטיחותי".

ג'' וסרמן:

	"עצמאי ומכובד" או "עצמאי ובטיחותי".

ש' חיימוביץ:

	"מכובד ובטיחותי", וגם "עצמאי".

ג'' וסרמן:

	כלומר: "עצמאי, מכובד ובטיחותי".

דובר:

	מה זו המלה "מכובד"? זה סביר.

היו"ר ד' טל:

	חבר'ה, מספיק עם הכבוד. תשאירו את הכבוד לחברי-הכנסת.

ת' ליבוביץ:

	אדוני היושב-ראש, בכל זאת לפני כמה דקות נמחק במחי יד איזה שהוא הסדר שבכל זאת גילם נושא חשוב. אני מציעה, אם אפשר יהיה לשקול, שיהיו מקרים בהם מעסיק יצטרך להקצות מספר מקומות חניה לנכים מעל למספר עובדים עם מוגבלות במקרה של מעסיק גדול עם הרבה עובדים. הייתי מבקש לשקול זאת, ואולי אפשר אחר כך לשקול זאת עם היועצת המשפטית.

היו"ר ד' טל:

	אינני רוצה להכנס לזה כרגע. אם היית באה עם משהו שהוא פחות או יותר מגובש, הייתי יכול לדון בזה ולהגיד כן או לא.

ת' ליבוביץ:

	יש לנו את זה מגובש. זה במקרה של 25 עובדים.

היו"ר ד' טל:

	אינני חוזר אחורנית יותר. אני מתקדם עם הדבר הזה.

	האם סגרנו את תקנה 2(ג) והוא גמור? ניסחנו.

ת' ליבוביץ:

	אדוני היושב-ראש, העליתי במכתב ששלחתי, וזה גם על דעת אריה צודקביץ, שמחה בניטה וגם ארגון הגג, את נושא ההקצאה בתשלום או לא בתשלום. כאשר מעביד מקצה ליתר העובדים בתשלום, האם לפי התקנות הוא יהיה חייב להקצות בחינם לעובד עם מוגבלות?

היו"ר ד' טל:

	דין אותו עובד עם מוגבלות כדין עובד רגיל.

ת' ליבוביץ:

	אלך אחורה שתי ישיבות.

היו"ר ד' טל:

	את כל הזמן הולכת רק אחורה.

א' חוג'ה:

	זה דוקא רעיון לא טוב. רעיון הנורמליזציה הוא הרעיון הנכון.

ח' ישראל:

	גם הנושא הזה כבר סוכם. זה מסוכם במקום העבודה עם שאר העובדים שלו. אני חושב, שזו לא שיטה כל ישיבה להתחיל מחדש במה שלא הצלחתם בישיבה קודמת.

ת' ליבוביץ:

	בישיבה האחרונה אדוני שאל את דעת ארגון הגג. כנציג הנכים עורך-הדין אבי שחף היה פה ואמר: "אני מסכים שזה ישאר לעניין של משא ומתן".

היו"ר ד' טל:

	האם את מדברת עדיין על התשלום?

ת' ליבוביץ:

	כן.

היו"ר ד' טל:

	גבירתי, זה כבר מאחורינו.

ת' ליבוביץ:

	שלחתי מכתב בעניין הזה.

היו"ר ד' טל:

	את שלחת מכתב, וזה מאחורינו. קראתי את המכתב, וזה מאחורינו.

ש' חיימוביץ:

	דרך אגב, יש בסעיף 2 במכתבי התייחסות שלנו.

היו"ר ד' טל:

	האם אתה שוב הולך אחורנית?

ש' חיימוביץ:

	לא. אני רק מפנה את תשומת לב כבודו לסעיף 2, שמציע לפתור את הבעיה לאו דוקא דרך המעביד.

היו"ר ד' טל:

	רבותי, ממה נפשכם? אם מעביד גובה כסף מכל עובד אחר וחושב לנכון לגבות מכם, זה יהיה צודק. אינכם צריכים להוציא את עצמכם מהכלל בדברים מהסוג הזה.

ש' חיימוביץ:

	לא זה מה שהצענו.

היו"ר ד' טל:

	אני מתייחס למה שהיא כרגע אומרת. אם אותו מעביד רוצה לתת לכם זאת בחינם, יבורך ויתן לכם את זה בחינם ומאחרים יקח כסף. מה היא הבעיה?

ש' חיימוביץ:

	מתוך רצון להיות ער גם לבעיה של אדם עם מוגבלות, אנו נותנים פה הצעה שזה יטופל ע"י תקציב הניידות בביטוח לאומי.

היו"ר ד' טל:

	אני דוחה זאת.

	מחקנו את תקנה 3 - כן?

ש' אברמי:

	כן.

היו"ר ד' טל:

	בתקנה 4 כתוב: "מעביד ינקוט אמצעים סבירים כדי להבטיח שימושם הבלעדי של אנשים עם מוגבלות בניידות במקומות החניה שהם זכאים להם לפי תקנות אלה, לרבות על-ידי סימון או שילוט מתאים בהם".

	משרד התחבורה, מה יש לכם להגיד בנושא? האם יש לכם השגות?

ר' ישעיהו:

	לנו אין השגות. אנו הוזמנו ע"י שי סומך.

ש' סומך:

	ארגון "בזכות" העלה הצעה לחייב את המעביד לרשות תימרור, ואני חושב שקודם הם צריכים להציג את ההצעה שלהם.

היו"ר ד 'טל:

	אני חושב, שהיום זה כבר עובר לעיריות - נכון?

ר' ישעיהו:

	מה שאתה אומר ודאי נכון. אם אני מבין נכון, השאלה פה היא במערכת היחסים בין העיריה לבין אותו מעביד או גורם פרטי.

ת' ליבוביץ:

	אנו יודעים, שכאשר אין תמרור ג43 של חניית נכים, אין דרך אפילו להתחיל בנושא אכיפה. אם, נניח, בארגון "בזכות" יהיה מקום חניה לאדם עם מוגבלות ויש שם עוד חנות ובאים קליינטים ויחנו במקום הזה, המעביד והעובד לא יכולים לעשות כלום והם חסרי אונים. אנו רוצים לעשות איזה שהוא צעד שיתן שיניים להקצאת מקום חניה. הדבר המינימלי, שאנו רוצים, הוא שיהיה שם תמרור ג43 שזה תמרור של רשות התימרור. אלו סמכויות זה מקצה אחר כך לפקחים או למשטרה? - אני יודעת שזה נושא שהוא לא סגור ולא כל כך ברור, אך זה נושא ושאלה שהם משותפים לא רק למעביד שמקצה מקום חניה אלא זה בכלל במקומות חניה שהם לא ציבוריים פרופר. פה אנו לא צריכים להסדיר את העניין הזה.

היו"ר ד' טל:

	מה את מבקשת?

ת' ליבוביץ:

	אנו רוצים, שמעביד יפנה בבקשה לרשות התימרור להציב את התמרור ג43. בדרך-כלל, רשות התימרור נענית לבקשתנו. עשיתי כמה בירורים.

היו"ר ד' טל:

	הבנתי. חזקיה ישראל, מה היא הבעיה?

ח' ישראל:

	כאשר מקומות החניה נמצאים בחצרי וכדו', מקובל עלי שנעשה סימון וכדו'. ארגון "בזכות" דורש, שגם כאשר זה לא בחצרי אני אדאג, כמעסיק, למשהו שלא נמצא בחצרי ואין לי בעלות או שליטה על זה, ואני אהיה אחראי להתקנת השלט.

ת' ליבוביץ:

	אתה לא אחראי על התקנה.

היו"ר ד' טל:

	היא לא מדברת על אחריות. היא אומרת, שאתה רק תשלח מכתב ותבקש.

ח' ישראל:

	אין לי מעמד בבקשה.

היו"ר ד' טל:

	אתה רק ממלא את חובתך ע"י כך שאתה שולח מכתב ומבקש שיעמידו שם תמרור, ובזה סיימת את עבודתך.

ח' ישראל:

	אמרנו זאת בישיבה קודמת. כאשר אני, כמעביד, פונה לעיריה להקצות, לי אין מעמד כמעביד. לנכה יש מעמד. אתן מכתב, ואין בעיה.

היו"ר ד' טל:

	תוציא את המכתב וזה הכל.

ח' ישראל:

	צריך, שלא יטילו את האחריות על המעסיק.

היו"ר ד' טל:

	החובה שלך תהיה להוציא את המכתב לרשויות. מכאן האחריות עוברת לרשויות - התקינו או לא התקינו.

א' סלומה:

	כבוד היושב-ראש, כבר היום כשנכה חונה ברחוב סמוך למקום עבודתו, המעסיק או החברה מוציאים לרשות שאומנם הנכה עובד ואין למעסיק חניה אחרת וחייבים לתת לנכה חניה ברחוב.

ש' חיימוביץ:

	איפה זה כתוב?

א' סלומה:

	זה לא כתוב.

היו"ר ד' טל:

	נותרו לנו עוד חמש דקות לדיון. יש אפשרות שנפסיק את הדיון, נגלגל זאת עוד פעם ואז הנכים יהנו מזה בעוד שנה או בעוד שנתיים, ויש אפשרות שאנו רצים עם זה. האם יש עוד השגות לגבי תקנה 4, מעבר למה שרשום? האם יש שינויי נוסח? אני רוצה להוסיף, שהמעביד יפנה לרשות.

א' סלומה:

	זה קיים.

היו"ר ד' טל:

	האם זה קיים? אם זה קיים, לא נרשום.

ש' חיימוביץ:

	זה לא כתוב. אין נוהל כתוב מחייב. אני יודע את זה.

א' סלומה:

	אדוני היושב-ראש, הוא, מר חיימוביץ, מוסמך יותר ממני להגיד זאת.

היו"ר ד' טל:

	אם כך, אל תגיד זאת. תן לו שהוא יגיד.

ג'' וסרמן:

	אפשר לומר: "על ידי סימון, שילוט מתאים בהם, באמצעות פניה לרשות...".

ת' ליבוביץ:

	כן, אך אני רוצה שהפניה תהיה בכל מקרה. זה לא שהוא יכול לבחור.

ג'' וסרמן:

	לא.

ר' ישעיהו:

	אני מציע לאמץ את הנוסח שלך ולהגיד שעל המעביד חלה החובה לפנות לרשות התימרור המקומית שהיא המוסמכת--

היו"ר ד' טל:

	או "לרשות המוסמכת".

ר' ישעיהו:

	--שהיא הגורם המוסמך, ואם יהיה - יהיה ואם לא יהיה - לא יהיה. כלומר, אין מעבר לזה שום דבר.

היו"ר ד' טל:

	הם צריכים למלא רק את חובתם ע"י זה שהם פונים. ג'ודי וסרמן, התעשי את זה?

ג'' וסרמן:

	צריך לנסח זאת אחר כך. נוסיף, שהמעביד יפנה לרשות התימרור שברשות המקומית המוסמכת.

היו"ר ד' טל:

	אני מסמיך את היועצת המשפטית של הוועדה לנסח זאת.

ח' ישראל:

	ברצוני להבהיר שזה לא צריך לגרוע מחובת הנכה לפנות, כדי שלא יהיה מצב בו אנשים יגידו: "אתה תטפל לי בעסק הזה". לי, כמעסיק, אין בעיה בכתיבת המכתב. יש לי בעיה בזה, שמטילים עלי את החובה בעסק הזה.

היו"ר ד' טל:

	אינני מטיל עליך את החובה. אני מטיל חובה אחת בלבד, שמצידך תהיה פניה לרשות המוסמכת באותו מקום, רשות התימרור באותו מקום, שתבוא ותעשה תמרור כזה ואחר. בזה סיימת את עבודתך.

ש' חיימוביץ:

	האם אפשר וצריך פה להטיל את החובה על הרשות לטפל בזה, לעשות זאת?

היו"ר ד' טל:

	רשות זה כבר--

דובר:

	--אופרה אחרת.

היו"ר ד' טל:

	האם תקנה 5 אושרה קודם?

ג'' וסרמן:

	כן.

היו"ר ד' טל:

	האם תקנות 6 ו-7 גם אושרו?

ג'' וסרמן:

	גם תקנות 6 ו-7 אושרו.
	
היו"ר ד' טל:

	בשעה טובה.

	האם תחילת התקנות תשעים ימים מיום פירסומן זה בסדר? טוב.

	אשר על כן, אנו מאשרים את תקנות שויון זכויות לאנשים עם מוגבלות (עדיפות במקומות חניה במקום העבודה), התשס"א-2001, עם התיקונים שהתקבלו ועם הנוסח שהטלתי על היועצת המשפטית לנסח כמדומני בתקנה 4 לגבי התימרור--

ש' אברמי:

	--כולל תקנה 3 ותקנה 2.

היו"ר ד' טל:

	--כולל תקנה 3 שמבוטלת וכל השאר. התקנות מאושרות.

	אני נועל את הישיבה.

	תודה לכולם.


	
	הישיבה ננעלה בשעה 10:55.






